ซีเคฯพร้อมขายมิ.ย.
20ผู้จัดการกองทุนบุกลาวดูเขื่อนน้ำงึม2หุ้นดิ่งแรงยังไม่ทำให้ตลาดไอพีโอปิด
4 มิ.ย. 2556

20ผู้จัดการกองทุนบุกลาวดูเขื่อนน้ำงึม2หุ้นดิ่งแรงยังไม่ทำให้ตลาดไอพีโอปิด
20 ผู้จัดการกองทุนเยี่ยมชมกิจการ ซีเค พาวเวอร์ ที่ลาว คาดขายไอพีโอเข้าเทรด มิ.ย.นี้ 
นางสุภามาส ตรีวิศวเวทย์ กรรมการผู้จัดการ บริษัท ซีเค พาวเวอร์ (CKP) เปิดเผยว่า เมื่อวันที่ 12 มิ.ย.ที่ผ่านมา ผู้จัดการกองทุนในประเทศกว่า 20 กองทุนได้เดินทางไปเยี่ยมชมกิจการเขื่อนน้ำงึม 2 ที่ สปป.ลาว ซึ่งถือเป็นแหล่งรายได้หลักของ CKP
บริษัทอยู่ระหว่างดำเนินการในการเสนอขายหุ้นให้กับประชาชนเป็นครั้งแรก (ไอพีโอ) จำนวน 220 ล้านหุ้น แบ่งเป็นหุ้นเพิ่มทุนจำนวน 180 ล้านหุ้น และหุ้นของผู้ถือหุ้นเดิม 40 ล้านหุ้น มูลค่าหุ้นที่ตราไว้ (พาร์) 5 บาทต่อหุ้น
ทั้งนี้ เมื่อวันที่ 31 พ.ค. สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ได้นับ 1 แบบแสดงรายการข้อมูล (ไฟลิ่ง) ของบริษัทแล้ว คาดขบวนการขายหุ้นและการนำหุ้นเข้าจดทะเบียนซื้อขายในตลาดหลักทรัพย์แห่งประเทศไทยได้ในภายเดือน มิ.ย.นี้
“บริษัทเป็นบริษัทแรกที่เข้าตลาดหุ้นภายใต้กฎเกณฑ์โฮลดิงคอมพานี ทำให้ทุกอย่างต้องละเอียดและรอบคอบ การอธิบายทุกๆ อย่างต้องชัดเจน” กรรมการผู้จัดการ CKP กล่าว
อย่างไรก็ตาม บริษัทจะเตรียมการทุกอย่างให้พร้อมที่สุดเมื่อจังหวะและตลาดพร้อมก็จะขายหุ้นไอพีโอและนำบริษัทเข้าจดทะเบียนในตลาดทันที แต่ดัชนีหุ้นหลุด 1,600 จุดลงมาบริษัทก็ขอดูอีกระยะหนึ่ง และหากภาวะยังไม่ดีบริษัทยังมีเวลาและรอได้
สำหรับการกำหนดราคาขายหุ้นบริษัทจะใช้วิธีให้ผู้จัดการกองทุนเสนอราคาเข้ามา ส่วนเงินที่ได้จากการขายหุ้นไอพีโอครั้งนี้จะใช้ชำระหนี้ให้กับสถาบันการเงิน โดยปัจจุบันมีหนี้ประมาณ 2,200 ล้านบาท ทำให้ฐานะการเงินของบริษัทแข็งแกร่งขึ้น สัดส่วนหนี้สินต่อทุนอยู่ที่ 0.98 เท่า และสามารถที่จะกู้เงินมาขยายกิจการได้อีกมากหากมีโอกาสที่เหมาะสมเข้ามา
กรรมการผู้จัดการ CKP กล่าวอีกว่า หุ้นของ CKP จะเป็นทั้งหุ้นปันผล โดยมีนโยบายจ่ายเงินปันผลไม่น้อยกว่า 40% ของกำไรสุทธิ และหุ้นที่มีอัตราการเติบโตที่ดีนอกจากบริษัทมีรายได้ที่แน่นอนจากการขายไฟให้กับการไฟฟ้าฝ่ายผลิตแห่งประเทศไทยแล้ว ยังมีโอกาสที่จะเข้าซื้อโรงไฟฟ้าหรือลงทุนในโครงการไฟฟ้าดีในอนาคต
ปัจจุบัน CKP มีสถานะเป็นโฮลดิง ถือหุ้นในบริษัท เซาท์อีสท์ เอเชีย เอนเนอร์จี (SEAN) 56% ซึ่ง SEAN เป็นผู้ถือหุ้นใหญ่ในโรงไฟฟ้าพลังงานน้ำ น้ำงึม 2 ใน สปป.ลาว ขนาดกำลังผลิต 615 เมกะวัตต์ ลงทุนในธุรกิจผลิตไฟฟ้าพลังงานแสงอาทิตย์ โดยถือหุ้นในบริษัท บางเขนชัย ขนาด 8 เมกะวัตต์ บริษัท นครราชสีมา โซล่าร์ ถือหุ้น 30% ขนาด 6 เมกะวัตต์ และบริษัท เชียงราย โซล่าร์ ขนาด 8 เมกะวัตต์ ถือหุ้น 30% นอกจากนี้ถือหุ้น 65% ในบริษัท บางปะอิน โคเจนเนอเรชั่น 
ด้าน น.ส.ปิยนุช มริตตนะพร ผู้อำนวยการฝ่ายบัญชีและการเงิน CKP กล่าวว่า ในไตรมาสแรกปี 2556 บริษัทมีรายได้รวมกว่า 1,200 ล้านบาท และมีกำไรสุทธิ 93 ล้านบาท มีกำไรก่อนหักภาษีดอกเบี้ยและค่าเสื่อม (อีบิตดา) ที่ระดับ 81% โดยรับรู้โรงไฟฟ้าน้ำงึม 2 และโรงไฟฟ้าที่บางเขนชัยรับรู้เต็มปี ขณะที่ในปี 2555 บริษัทมีรายได้รวม 2,578 ล้านบาท กำไรสุทธิ 55 ล้านบาท และมีอีบิตดาที่ระดับ 82%
นายสมภพ กีระสุนทรพงษ์ กรรมการผู้จัดการบริษัทหลักทรัพย์ (บล.) ฟินันเซีย ไซรัส ผู้นำตลาดไอพีโอ กล่าวว่า ดัชนีหุ้นที่ปรับฐานลงมาแรงอาจส่งผลกระทบด้านจิตวิทยาสั้นๆ กับตลาดหุ้นไอพีโอบ้าง แต่ยังเชื่อว่าตลาดไอพีโอยังน่าสนใจและยังเป็นโอกาสที่ดีของนักลงทุนในการลงทุน
“ปีนี้จะเป็นปีที่ดีที่สุดของตลาดไอพีโอ โดยเฉพาะในช่วง 23 เดือนนี้ และเป็นไอพีโอที่มีขนาดที่ใหญ่ให้กับนักลงทุนเลือก ส่วนราคาหุ้นขึ้นอยู่กับพื้นฐานของธุรกิจและราคาที่ขึ้นลง ก็จะขึ้นอยู่กับขนาดของหุ้นที่เสนอขายด้วย” นายสมภพ กล่าว